RESOLUCIÓN do 22 de decembro de 2008, da Secretaría Xeral de Política Lingüística, pola que se regula a concesión de subvencións, en réxime de concorrencia competitiva, a entidades privadas sen fin de lucro para incrementar os usos da lingua galega nas áreas da transmisión familiar e da mocidade que desenvolve o Plan xeral de normalización da lingua galega.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 31/12/2008

De acordo co disposto na Lei 3/1983, do 15 de xuño, de normalización lingüística, a Xunta de Galicia promove o uso do galego, lingua propia de Galicia. Por isto, a Secretaría Xeral de Política Lingüística, en desenvolvemento do Plan xeral de normalización da lingua galega, aprobado o 22 de setembro de 2004, e de acordo coa normativa vixente en materia de subvencións, fai pública esta convocatoria, mediante a que pretende animar as entidades privadas sen fin de lucro a que realicen actuacións encamiñadas a aumentar o uso social da lingua galega a partir do seu emprego nos ámbitos da familia, a infancia e a mocidade.
Na súa virtude, e segundo o disposto no artigo 7 do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, modificado polo Decreto 211/2008, do 11 de setembro, e na súa disposición adicional segunda c), pola que se desconcentran competencias nos secretarios xerais da Presidencia,
DISPOÑO:
Artigo 1º.-Obxecto.
Esta convocatoria ten por obxecto regular, para o exercicio 2009, a concesión de subvencións en réxime de concorrencia competitiva a entidades privadas sen fin de lucro con incidencia nos ámbitos da familia, da infancia e da mocidade que presenten proxectos de actuación encamiñados a ampliar e/ou reforzar os usos da lingua galega, segundo os criterios e as medidas que se sinalan nesta convocatoria.
As subvencións teñen como fin o de desenvolver as medidas que se recollen nas áreas de transmisión familiar e de mocidade do Plan xeral de normalización da lingua galega, cara a promover a programación e a realización de proxectos especificamente relacionados con estas áreas concretas, e deseñados de acordo cos seguintes obxectivos:
-Concienciar as familias das vantaxes pedagóxicas, culturais e sociais do seu coñecemento e uso, polo tanto, da transcendencia de transmitírllelo aos seus fillos/as.
-Fomentar a transmisión da lingua galega dentro das familias, especialmente, nas de recente formación e asentadas en núcleos urbanos.
-Sensibilizar as familias sobre as vantaxes de que o seus fillos/as coñezan a lingua galega, así como da conveniencia de que a adquiran de forma temperá, como mellor garantía para que se instalen nela de xeito adecuado e poidan despois acceder a outros idiomas.
-Aumentar a presenza da lingua galega no ámbito infantil e mais nas actividades de lecer e incrementar a oferta de recursos informáticos e audiovisuais en galego destinados á infancia.
-Estimular nas xeracións máis novas actitudes favorables que se traduzan nun uso xeneralizado do galego.
-Fomentar todo tipo de creatividade de base en galego, como forma lúdica de galeguización e de creación de mercado cultural.
-Garantir que en galego haxa unha oferta ampla, diversificada, competitiva e atraente de produtos de cultura.
-Potenciar o uso do galego como lingua de relación na mocidade galega.
-Reforzar o uso do galego entre os galegofalantes.
-Proporcionarlles modelos lingüísticos galegófonos de referencia aos rapaces e rapazas de orixe castelanófona.
-Potenciar unha oferta asociativa e de lecer en galego dirixida aos mozos e mozas.
-Ampliar e consolidar a oferta de produtos en galego destinados ao público xuvenil.
Os proxectos deberán programarse e/ou executarse entre o día 1 de xaneiro e o 31 de outubro do ano 2009.
Artigo 2º.-Suxeitos.
As subvencións reguladas nesta resolución poderán solicitalas todas as entidades sen fin de lucro legalmente constituídas.
Quedan excluídas as seguintes:
a) As administracións públicas e as súas entidades dependentes ou relacionadas, sexa cal sexa o seu ámbito ou natureza xurídica.
b) As asociacións de nais e pais de alumnos/as.
c) As diferentes agrupacións das entidades citadas nos puntos anteriores.
Cada entidade solicitante deberá presentar un único proxecto, que poderá englobar unha ou varias das actividades citadas no artigo 5º desta convocatoria. As solicitudes que presenten máis dun único proxecto quedarán eliminadas automaticamente.
Artigo 3º.-Orzamento.
As subvencións concederanse con cargo á partida orzamentaria 04.60.151A.481.0 por unha contía inicial máxima de 850.000 euros, sen prexuízo de ulteriores variacións producidas como consecuencia de modificacións orzamentarias. En todo caso, o gasto proxectado queda sometido á condición suspensiva da existencia de crédito axeitado e suficiente para tal fin nos orzamentos xerais da Comunidade Autónoma de Galicia para o ano 2009, e ao disposto na orde da Consellería de Economía e Facenda do 11 de febreiro de 1998, modificada polas ordes do 27 de novembro de 2000 e do 25 de outubro de 2001.
Artigo 4º.-Comisión de Valoración.
1. A Comisión de Valoración integrarana os seguintes membros:
Presidenta: a secretaria xeral de Política Lingüística, que poderá delegar nun funcionario da Secretaría Xeral.
Secretario/a: un membro da Secretaría Xeral de Política Lingüística, con voz pero sen voto.
Vogais:
-Dous representantes da Comisión de Seguimento e Impulso do Plan xeral de normalización da lingua galega.
-Un máximo de catro funcionarios e/ou técnicos da Secretaría Xeral de Política Lingüística.
Todos/as os/as vogais e o/a secretario/a serán nomeados pola secretaria xeral de Política Lingüística.
2. A comisión de valoración ten atribuídas as seguintes funcións:
-Informar e valorar as solicitudes, de conformidade cos criterios de valoración establecidos nesta convocatoria. Para isto poderán contar cos informes técnicos dunha comisión de expertos en dinamización e normalización lingüística, que nomeará a Secretaría Xeral de Política Lingüística.
-Propoñer a adxudicación das subvencións e valorar o seu interese.
3. A Comisión quedará validamente constituída coa presenza da/o presidenta/e, do/a secretario/a e da metade dos seus membros, conforme o establecido no artigo 26.1º da Lei 30/1992.
4. No non previsto nesta convocatoria o funcionamento da comisión axustarase ao réxime establecido no capítulo II da devandita Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 5º.-Actividades subvencionables.
Terán a consideración de subvencionables todos os proxectos que desenvolvan as seguintes medidas, recollidas no Plan xeral de normalización da lingua galega, sempre e cando sexan de intervención no uso da lingua galega nos ámbitos da familia, a infancia e a mocidade:
-Realizar campañas que teñan como obxecto que as familias transmitan o galego aos/ás fillos/as e que a lingua galega se use nas interaccións familiares. Darlles ás nais e aos pais consellos, guía e apoio sobre as vantaxes de coñecer e usar o galego.
-Ofrecer consellos e argumentos sobre a necesidade de aprenderlles galego aos/ás fillos/as nos materiais informativos que se lles dean ás familias que acaban de ter un/unha fillo/a.
-Propiciar que os responsables do servizos persoais á comunidade (educadores e traballadores sociais, monitores, asistentes sociais, técnicos culturais, etc.) e/ou o persoal monitor de todo tipo de actividades sexan dinamizadores da lingua galega.
-Desenvolver a creación e a adaptación ao galego de programas e xogos informáticos e/ou elaborar produtos audiovisuais dobrados e/ou subtitulados en lingua galega especificamente destinados á infancia.
-Desenvolver campañas de sensibilización e de información sobre a lingua galega, creando un novo discurso no que predominen os seguintes argumentos: a competencia en dúas linguas facilita a aprendizaxe doutras novas, o galego constitúe un marcador diferenciador na Europa plurilingüe, o galego supón un elemento de acceso ao mundo lusófono, etc.
-Fomentar o uso do galego nos contextos sociais de máis impacto e utilización por parte dos máis novos (pubs, discos, bares musicais, etc.).
-Fomentar a utilización do galego nas actividades deportivas de afeccionados e profesionais, formando aos/ás monitores/as e adestradores/as, dinamizando o uso e sensibilizando aos/ás practicantes.
-Establecer programas de dinamización lingüística entre os colectivos de poboación de nova inmigración.
-Interrelacionar mozos/as de diferentes perfís lingüísticos a través de actividades de lecer (campamentos -de verán, urbanos, etc.-, excursións, sendeirismo, obradoiros, ludotecas, etc.).
-Realizar obradoiros de lingua que presenten o galego como unha actividade lúdica, co obxectivo de desfacer prexuízos entre a mocidade e de constituír un ámbito onde se practique de forma efectiva a lingua.
-Potenciar o mantemento no uso do galego nas emisións audiovisuais (radio, televisión, etc.).
-Fomentar a utilización do galego nas actuacións e actividades musicais que se organicen.
-Crear soportes diversos en galego (revistas en papel e en formato electrónico, sitios web, weblogs, podcast, etc.) que difundan actividades de interese para a mocidade (música, deportes, cine, videoxogos, etc.), promovendo as actividades de grupos e colectivos sociais.
-Galeguizar o funcionamento e as actividades das entidades que se axusten ao obxecto desta convocatoria. Os mecanismos de galeguización son a programación de actividades, o deseño de plans de normalización lingüística e a creación/mantemento de gabinetes de normalización.
-Crear e/ou adaptar ao galego programas, xogos informáticos e videoxogos, banda deseñada e programas audiovisuais destinados ao público mozo. Especial interese ten o software libre en galego.
-Organización de actividades para a participación da mocidade en autoaprendizaxe da lingua galega.
Artigo 6º.-Requisitos.
Os proxectos beneficiarios das subvencións outorgadas ao abeiro desta convocatoria deberán cumprir as seguintes especificacións:
-Só se subvencionarán proxectos que estean correctamente realizados en galego, segundo o disposto na lexislación vixente (disposición adicional da Lei 3/1983, do 15 de xuño, e Decreto 173/1982, do 17 de novembro, e nas normas ortográficas e morfolóxicas aprobadas pola Real Academia Galega na sesión plenaria do día 12 de xullo de 2003).
-Os proxectos respectarán rigorosamente a toponimia oficial de acordo co preceptuado no artigo 10º da citada Lei 3/1983, do 15 de xuño, de normalización lingüística.
-As actuacións propostas deberán realizarse en lingua galega, e os contidos, orais, escritos ou dixitais, terán que ser o suficientemente amplos como para ser identificados como feitos en galego. Polo tanto non serán subvencionables as actividades con escaso ou nulo contido en lingua galega nin os textos que coincidan literalmente con outra lingua distinta do galego.
Artigo 7º.-Criterios de valoración e de concesión.
Os criterios para a valoración dos proxectos que se presenten a este convocatoria, así como para a conseguinte concesión da subvención, son os que se especifican na seguinte táboa:
Ver referencia pdf "25300D004P120.PDF"
As propostas valoraranse de acordo cos criterios de concesión especificados na táboa precedente e con suxeición estrita ás dispoñibilidades orzamentarias desta convocatoria.
A imposibilidade para valorar calquera dos criterios anteriores, ou non obter unha puntuación global mínima de 40 puntos, en aplicación dos parámetros sinalados na táboa precedente, ou que o proxecto inclúa actividade(s) que xa foran subvencionadas nas tres convocatorias anteriores desta resolución (2006-2008), significará que o expediente se rexeitará automaticamente e se arquivará sen máis trámite.
Artigo 8º.-Solicitudes, prazo e documentación.
As solicitudes, no anexo oficial, xunto coa documentación correspondente, presentaranse no rexistro xeral da Xunta de Galicia (sito en San Caetano, Santiago de Compostela), ou por calquera dos procedementos establecidos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común e no Decreto 164/2005, do 16 de xuño, que regula e determina as oficinas de rexistro propias ou concertadas da Administración da Comunidade Autónoma de Galicia, crea o Rexistro Telemático da Xunta de Galicia e regula a atención ao cidadán.
O prazo de presentación de solicitudes será dun mes contado desde o día seguinte ao da publicación desta resolución no Diario Oficial de Galicia.
Os interesados achegarán a seguinte documentación na orde que se cita:
1. Solicitude debidamente cuberta e asinada, utilizando os anexos I e II desta convocatoria. Nela especificaranse claramente as características dos proxectos, sendo estritamente obrigatorio que todos os puntos aparezan cubertos, coa finalidade de ser valorada pola Comisión que se enuncia no artigo 4º. Os anexos I e II poderanse obter, ben directamente no Diario Oficial de Galicia no que se publique esta resolución, ou ben na páxina de internet
http://xunta.es/linguagalega.
2. Fotocopia compulsada dos estatutos debidamente rexistrados.
3. Acreditación da personalidade do solicitante e da súa representación legal, mediante fotocopia compulsada da acta na que se recolle o nomeamento como cargo que desempeña a capacidade de representación legal da entidade ou, se for o caso, mediante resolución do órgano competente na que se lle concede ou delega o poder de representación na persoa que asina a solicitude.
4. Fotocopia compulsada do CIF da entidade.
5. Certificado orixinal actualizado no que consten os datos bancarios completos, selado e asinado pola entidade financeira.
6. O proxecto que se vai desenvolver e a conseguinte documentación imprescindible para a súa valoración que, en todo caso, abrangue:
-A información necesaria para que a Comisión de Valoración poida avaliar suficientemente o conxunto do proxecto presentado, en aplicación dos criterios da táboa recollida no artigo 7º desta resolución.
-O orzamento desagregado do proxecto.
-Cando se trate de proxectos que inclúan a creación ou o mantemento de gabinetes lingüísticos deberase presentar, xunto coa solicitude, a seguinte información adicional: a data de posta en marcha do gabinete e o perfil académico da persoa ou as persoas que o integrarán, achegando para isto a copia compulsada do seu título de licenciatura en filoloxía galego-portuguesa ou equivalente. Así mesmo, xuntarán un informe no que se recollan polo miúdo as funcións e as actividades que se van desenvolver desde o gabinete.
7. Memoria descritiva das actuacións que realizou a entidade ata o ano 2008, inclusive, que recolla todas as actividades e iniciativas realizadas pola entidade, con especial mención das que teñan relación co obxecto desta convocatoria.
8. Listaxe das subvencións outorgadas pola Secretaría Xeral de Política Lingüística e as convocatorias correspondentes ao período 2006-2008, de ser o caso, no que se exprese a clave do expediente, o concepto e o importe percibido.
9. Declaración do conxunto de todas as solicitudes de axudas efectuadas ou concedidas, para o mesmo proxecto, por parte das administracións públicas competentes (anexo II).
10. Declaración de non acharse incurso en ningunha das prohibicións para obt+er a condición de beneficiario (anexo II).
11. Declaración responsable de que a entidade se encontra ao corrente coas súas obrigas tributarias e coa Seguridade Social, e de que non ten contraídas débedas, por ningún concepto, coa Xunta de Galicia.
Artigo 9º.-Procedemento.
1. O procedemento que se seguirá na tramitación e instrución dos expedientes será o establecido no articulado básico da Lei 38/2003, do 17 de novembro, xeral de subvencións e o seu desenvolvemento, e na Lei 9/2007, do 13 de xuño, de subvencións de Galicia, coas consideracións que se establecen nos parágrafos seguintes.
2. A análise das solicitudes de subvención e a súa documentación poderá derivar, se fose o caso, nun requirimento aos solicitantes para que, no prazo de 10 días hábiles, emenden os posibles erros ou as ausencias de documentación. A emenda farase, preferentemente, por correo certificado dirixido á Secretaría Xeral de Política Lingüística, rúa Pastoriza, número 8, 15781 Santiago de Compostela. Se transcorrido este prazo, non se eliminasen as deficiencias observadas, os expedientes arquivaranse sen máis trámite.
3. Aquelas solicitudes que cumpran cos requisitos da convocatoria serán valoradas pola Comisión segundo os criterios establecidos no artigo 7º.
4. Posteriormente, unha vez elaborada a proposta correspondente, a secretaria xeral de Política Lingüística resolverá dentro das dispoñibilidades orzamentarias.
5. A resolución publicarase no Diario Oficial de Galicia e poralle fin á vía administrativa. Contra esta resolución, que esgota a vía administrativa, os interesados poderán interpoñer recurso potestativo de reposición ante a secretaria xeral de Política Lingüística no prazo dun mes, a partir do día seguinte ao da publicación da resolución, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, ante o Tribunal Superior de Xustiza de Galicia.
6. Entenderanse denegadas as solicitudes, de non resolverse expresamente esta convocatoria no prazo de seis meses contados a partir do día seguinte ao da súa publicación no Diario Oficial de Galicia.
Artigo 10º.-Aceptación da subvención e obrigas dos beneficiarios.
1. No prazo máximo de dez días contados a partir da publicación da resolución, as entidades seleccionadas terán que lle comunicar por escrito á Secretaría Xeral de Política Lingüística a súa renuncia á subvención concedida, de ser o caso, indicando as circunstancias polas que se produce, de non ter renunciado expresamente no período mencionado, entenderase que aceptan a subvención e as obrigas e compromisos que isto supón.
2. Os beneficiarios das subvencións quedarán obrigados a remitir a xustificación correspondente, segundo se recolle no artigo 11º desta convocatoria, e a destinar os fondos percibidos para o obxecto concreto para o que foron concedidos, e non poderán solicitar o cambio para outro proxecto.
3. Tamén teñen a obriga de lles facilitar aos servizos competentes da Secretaría Xeral de Política Lingüística toda a información que se lles requira.
4. Así mesmo, cando a Secretaría Xeral de Política Lingüística o xulgue conveniente, nun período de ata tres anos contados desde a concesión da axuda, poderá comprobar e avaliar por medios internos ou externos, a execución dos proxectos subvencionados. De detectarse calquera irregularidade ou incumprimento poderá tomar as medidas que considere oportunas.
5. Nas publicacións en soporte papel, audiovisual ou na rede, e unicamente nestes casos, constará o carácter público do financiamento da Xunta de Galicia, coa mesma técnica que os créditos da entidade promotora, empregando para iso os logotipos aprobados pola imaxe corporativa que poderán consultar no seguinte enderezo www.xunta.es/identidade-corporativa/pax/pax03.htm da web da Xunta de Galicia. O texto deberá ser: «Subvencionado pola Presidencia da Xunta de Galicia. Secretaría Xeral de Política Lingüística». A utilización indebida e/ou incorrecta deste texto será motivo de perda da subvención.
A Secretaría Xeral resérvase, con carácter indefinido, os dereitos de uso e difusión dos recursos, publicacións ou materiais en calquera formato (impreso, audiovisual ou dixital), de carácter lingüístico, didáctico, educativo ou lúdico que resulten subvencionados, mencionando sempre a súa autoría e a súa procedencia.
Artigo 11º.-Xustificación.
O prazo improrrogable de xustificación e entrega da totalidade da documentación que a seguir se relaciona, nas condicións recollidas nesta convocatoria, ábrese a partir da publicación da concesión das axudas e rematará o día 31 de outubro do ano 2009.
Ata esa data as entidades terán que remitir a seguinte documentación á Secretaría Xeral de Política Lingüística, xunto cun escrito no que se cite o número de expediente e os documentos achegados:
1. Os xustificantes orixinais dos gastos realizados ou a súa fotocopia compulsada e, se é o caso, o documento probatorio do seu pagamento efectivo, de acordo coa resolución de concesión e nos termos expresados no proxecto presentado, por un valor mínimo equivalente ao da axuda outorgada, excluído o IVE.
2. Só se admitirán xustificantes relativos a gastos de material e servizos necesarios para a realización do proxecto subvencionado.
2.1. Con carácter xeral, non terán a consideración de subvencionables os conceptos que a seguir se relacionan:
a) Adquisición de material inventariable (ordenadores, cámaras, etc.); consumibles (cartuchos de tinta, disquetes, carretes de fotografías, cintas, etc.); material de oficina (bolígrafos, arquivadores, etc.).
b) Compra de libros, material didáctico ou vestiario, con distintos fins dentro das accións que se propoñan.
c) Gastos de desprazamento, manutención e aloxamento, axudas de custo e quilometraxe.
d) Alugueiros dos locais da entidade e gastos correntes de funcionamento.
e) Gastos relativos á celebración de ágapes e actos análogos.
f) O imposto sobre o valor engadido (IVE). Si será subvencionable cando a entidade acredite que non está dada de alta no imposto sobre o valor engadido, mediante certificación expedida pola correspondente Axencia Tributaria ou a delegación do Ministerio de Economía e Facenda.
Só se aceptarán xustificantes de gasto das epígrafes a) e b) cando se acredite que resulta imprescindible para a realización do proxecto (o que deberá motivarse na solicitude), e sempre que no concepto das facturas que se acheguen conste a actividade que se executou, ou se xunte certificación expresa de que ese gasto foi estritamente necesario para desenvolver o proxecto.
Admitiranse as nóminas de persoal da entidade, que terán que vir acompañadas dunha certificación na que se especifique a parte proporcional dedicada á realización das accións subvencionadas, en tempo e custo.
As datas dos xustificantes estarán comprendidas entre o día 1 de xaneiro e o 31 de outubro do ano 2009.
3. Relación numerada dos xustificantes mencionados no punto anterior, que incluirá o número de factura, o emisor, a suma parcial folla por folla e a suma total da relación.
4. Mostras materiais da realización do proxecto subvencionado e do correcto emprego do galego nos termos do artigo 6 desta convocatoria. Nas actividades de dinamización sociocultural e de lecer achegarase tamén unha memoria completa que acredite a realización de todas as actuacións proxectadas.
5. Cando se trate de subvencións para a creación ou mantemento de gabinetes de normalización deberán presentar copias compulsadas do contrato das persoas que o integran, debidamente rexistrado, e das nóminas subseguintes. Así mesmo, haberán de xuntar un informe no que se especifiquen e documenten as actividades realizadas, coas mostras materiais que consideren oportunas como soporte do mencionado informe ou memoria.
6. Declaración complementaria do conxunto das axudas solicitadas, tanto as aprobadas ou concedidas como as pendentes de resolución, para o mesmo proxecto, das distintas administracións públicas competentes ou calquera dos seus organismos, entes ou sociedades, na que se especifique claramente a clave do expediente ou ben o concepto subvencionado (pódese utilizar o anexo II da convocatoria). De ser afirmativa deberá expresar os importes e a súa procedencia, e xuntar facturas ou xustificantes de gasto por unha contía equivalente á suma do total das subvencións para idéntico obxecto.
7. Declaración responsable de que a entidade se encontra ao corrente coas súas obrigas tributarias e coa Seguridade Social, e de que non ten contraídas débedas, por ningún concepto, coa Xunta de Galicia.
Os beneficiarios quedarán obrigados a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
Así mesmo, a Secretaría Xeral de Política Lingüística resérvase o dereito de realizar, en calquera momento, ata transcorridos tres anos desde o momento da resolución de concesión das axudas, as comprobacións e avaliacións que considere oportunas sobre o proxecto presentado e a súa xustificación.
O incumprimento de todo o anterior dará lugar ao arquivo do expediente sen máis trámite.
Artigo 12º.-Libramento dos fondos.
Cumpridas correctamente as obrigas recollidas no artigo 11º, a Secretaría Xeral de Política Lingüística proporá o libramento dos fondos de acordo coa normativa orzamentaria vixente. O pagamento da axuda poderá minorarse porcentualmente en función do gasto xustificado.
Artigo 13º.-Perda da subvención.
Calquera alteración da actividade verbo dos datos que figuran no impreso de solicitude e calquera outro incumprimento das normas contidas nesta resolución, terá como consecuencia a revogación da axuda. A entidade interesada terá que reintegrar as cantidades percibidas, se as houber, e mais os xuros de demora devengados desde o momento do seu pagamento.
No caso de que se lle conceda outra subvención por esta mesma finalidade no prazo de vixencia desta convocatoria, a entidade terá que llo comunicar á Administración. A este respecto é de aplicación o disposto no artigo 11, d) e no 17.3º da Lei 9/2008, do 13 de xuño, de subvencións de Galicia, segundo o cal o importe da subvención se minorará cando a súa contía, illadamente ou en concorrencia coas concedidas por outras administracións ou entes públicos ou privados, supere o 100% do investimento.
Artigo 14º.-Rexistro de axudas e subvencións.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Secretaría Xeral de Política Lingüística publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Así mesmo, en cumprimento co disposto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a Secretaría Xeral fará públicos os datos relevantes referidos ás axudas e subvencións concedidas así como as sancións impostas aos beneficiarios. A reserva que o peticionario poida facer no sentido de non autorizar a obtención ou a publicidade dos datos nos rexistros, que, en todo caso, terá que comunicar expresamente á Administración, poderá dar lugar á exclusión do proceso de participación na convocatoria de subvencións ou, noutro caso, á revogación do acto de outorgamento e, se procede, ao reintegro do importe concedido.
Disposicións derradeiras
Primeira.-Facúltase a secretaria xeral de Política Lingüística para ditar, no ámbito das súas competencias, as aclaracións precisas con relación a esta resolución.
Segunda.-Esta convocatoria adáptase ao carácter básico do texto articulado da Lei 38/2003, do 17 de novembro, de aplicación xeral de subvencións, e ao seu desenvolvemento, e á Lei 9/2007, do 13 de xuño, de subvencións de Galicia.
Terceira.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de decembro de 2008.
María Sol López Martínez
Secretaria xeral de Política Lingüística
Ver referencia pdf "25300D004P120.PDF"